b'\n_START_ARTICLE_\nKmetijstvo\n_START_PARAGRAPH_\nKmet\xc3\xadjstvo ali agrikult\xc3\xbara je ena osnovnih in prvotnih \xc4\x8dlovekovih dejavnosti. Delimo jo na poljedelstvo in \xc5\xbeivinorejo. Znanstvena veda o kmetijstvu je agronomija._NEWLINE_Poljedelstvo se je pojavilo pred pribli\xc5\xbeno 10.000 leti in je pomenilo velik korak v \xc4\x8dlovekovem razvoju. Odkritje je omogo\xc4\x8dilo, da se je \xc4\x8dlovek za stalno naselil na dolo\xc4\x8denem obmo\xc4\x8dju. Osvajal je vedno nove povr\xc5\xa1ine, na katerih je gojil svoje rastline._NEWLINE_S poljedelstvom se je zmanj\xc5\xa1ala \xc4\x8dlovekova odvisnost od spontane narave. \xc4\x8clovek je za\xc4\x8del naravo spreminjati po svojih \xc5\xbeeljah in potrebah._NEWLINE_Z razvojem civilizacije so dr\xc5\xbeave po\xc5\xa1iljale svoje ekspedicije v svet. Z njimi so iz drugih delov sveta prihajale tudi nove \xc5\xbeivali in rastline. Evropejci so v Ameriko pripeljali konje, govejo \xc5\xbeivino in svinje. Iz Amerike pa so se po vsem svetu raz\xc5\xa1irila \xc5\xbeita, je\xc4\x8dmen, paradi\xc5\xbenik, krompir in drugo. Tako se je obogatila prehrana vseh ljudi._NEWLINE_V 18. stoletju so se v Evropi za\xc4\x8dela razvijati poljedelska znanja. V 19. stoletju se je s tehnolo\xc5\xa1ko revolucijo in predvsem z mehanizacijo kmetijstva pove\xc4\x8dala tudi u\xc4\x8dinkovitost kmetijstva. Vse ve\xc4\x8d dela pri obdelavi polja so opravili stroji. Za isto koli\xc4\x8dino pridelka je bilo potrebno \xc4\x8dedalje manj delovne sile. \xc5\xa0tevilo zaposlenih v kmetijstvu se je za\xc4\x8delo zmanj\xc5\xa1evati._NEWLINE_Po koncu 2. svetovne vojne se je z novimi na\xc4\x8dini obdelovanja zemlje, z novo tehnologijo z odkritjem pesticidov, herbicidov in z novimi na\xc4\x8dini intenzivnega kmetovanja proizvodnja hrane v razvitem svetu precej pove\xc4\x8dala. Danes je v razvitih de\xc5\xbeelah v navadi intenzivno kmetovanje z dognojevanjem in \xc5\xa1kropljenjem rastlin, z uporabo kemikalij, ki prepre\xc4\x8dujejo rast plevela in pomorijo \xc5\xa1kodljivce. Pri vzreji doma\xc4\x8dih \xc5\xbeivali se je namesto pa\xc5\xa1ni\xc5\xa1tva prav tako uveljavila intenzivna vzreja \xc5\xbeivali, s katero se poizku\xc5\xa1a \xc4\x8dim prej dose\xc4\x8di \xc4\x8dim ve\xc4\x8dji prirast mesa._NEWLINE_Leta 2007 je Mednarodna organizacija dela objavila podatek, da kmetijstvo prvi\xc4\x8d od svojega nastanka ni najve\xc4\x8dji sektor globalne ekonomije.\n_START_SECTION_\nVrste kmetijstva\n_START_PARAGRAPH_\nEkstenzivno kmetijstvo:-vlo\xc5\xbeeno delo in dobi\xc4\x8dek majhen_NEWLINE_Intenzivno kmetijstvo:-vlo\xc5\xbeeno delo in dobi\xc4\x8dek velik_NEWLINE_Specializirano kmetijstvo:-kmetijstvo usmerjeno le v dolo\xc4\x8dene pridelke_NEWLINE_Samooskrbno kmetijstvo:-kmetje pridelujejo hrano le za sebe oz. svojo dru\xc5\xbeino_NEWLINE_Tr\xc5\xbeno kmetijstvo:-kmetje pridelujejo hrano za podjetja na tr\xc5\xbei\xc5\xa1\xc4\x8du'